RESOLUCIÓN do 29 de marzo de 2006 pola que se convoca o curso de prevención de riscos laborais. Plans de emerxencia.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 11/04/2006

Dentro do programa de actividades de formación continua da Escola Galega de Administración Pública (EGAP) para 2006, e conforme as funcións atribuídas pola Lei 4/1987, do 27 de maio, de creación da escola e pola Lei 10/1989, do 10 de xullo, de
modificación da anterior, convócase o curso de prevención de riscos laborais. Plans de emerxencia. Este desenvolverase de conformidade coas seguintes bases:
Primeira.-Obxectivos.
Formar os integrantes dos grupos de acción dos plans de emerxencia e autoprotección dos centros de traballo da Xunta de Galicia, segundo sinala a Lei 31/1995, de prevención de riscos laborais no seu artigo 20.
Segunda.-Persoal a que vai dirixido.
Persoal ao servizo da Xunta de Galicia, excepto persoal de centros docentes e persoal estatutario do Sergas.
Terceira.-Criterios de selección.
Persoal integrante dos grupos de acción dos plans de emerxencia e autoprotección nos distintos centros da Administración da Xunta de Galicia, así como o que queira integrarse ao final do curso. Tendo en conta o anterior farase a selección segundo os criterios establecidos na Resolución do 11 de febreiro de 2004 pola que se fan públicos os criterios de participación nas actividades docentes da escola. A EGAP publicará as datas e a lista dos/as participantes para cada curso no taboleiro de anuncios da escola. Así mesmo, remitiranse copias desta ás delegacións provinciais da Consellería de Presidencia, Administracións Públicas e Xustiza.
Para os efectos do previsto no artigo 45 da Lei 7/2004, do 16 de xullo, o persoal que teña concedido un curso cuxa realización coincida co período de desfrute dunha licenza de maternidade, un permiso de paternidade, unha redución de xornada ou unha excedencia para o coidado de familiares, incorporarase na seguiente convocatoria do mesmo curso. O interesado presentará, xunto coa solicitude, unha copia compulsada do xustificante do desfrute das ditas situacións.
Cuarta.-Desenvolvemento.
1. Duración: 12 horas.
2. Lugares e datas: Santiago de Compostela (1ª edición) o 19 e 20 de outubro e (2ª edición) o 26 e 27 de outubro. A Coruña, (1ª edición) 11 e 12 de maio, (2ª edición), 18 e 19 de maio. Lugo, 25 e 26 de maio (1ª edición) e 1 e 2 de xuño (2ª edición); Ourense, 8 e 9 de xuño (1ª edición) e 21 e 22 de setembro (2ª edición). Vigo, os días 28 e 29 de setembro e Pontevedra, os días 5 e 6 de outubro.
3. Horarios: das 8.30 ás 14.30 horas.
4. Prazas: 25 por edición.
Quinta.-Contido.
Incendio: conceptos básicos, axentes extintores, equipos de protección contra incendios. Plans de emerxencia. Primeiros auxilios. Prácticas con lume real: extintores e bocas de incendio equipadas.
Sexta.-Solicitudes e prazos.
As solicitudes de admisión ao curso axustaranse ao modelo anexo desta resolución e dirixiranse á Secretaría Xeral da Consellería de Presidencia, Administracións Públicas e Xustiza, San Caetano, s/n, Santiago de Compostela.
As instancias presentaranse xunto coa documentación xustificativa dos méritos alegados, preferentemente no rexistro da dita consellería ou nos das súas delegacións provinciais ou en calquera das oficinas previstas no artigo 38 da Lei 30/1992, do 26 de novembro, de réxime xurídico das administracións públicas e do procedemento administrativo común.
As relacións de seleccionados/as para participar no curso previsto publicaranse nos taboleiros de anuncios da EGAP e do Centro de Información Administrativa e Atención ao Cidadán.
O prazo de presentación de solicitudes será de dez días naturais contados a partir do seguiente ao da publicación desta resolución no DOG.
Sétima.-Certificación de asistencia.
1. Outorgaráselle o correspondente certifcado de asistencia ao alumnado que participe con regularidade e dedicación no desenvolvemento dos cursos. Para os efectos de avaliar os coñecementos adquiridos polos alumnos, a EGAP poderá fixar a realización das probas ou controis que considere oportunos ou requirir a presentación dun traballo final.
2. É obrigatoria a asistencia e puntualidade a todas as sesións dos cursos. Toda ausencia deberá ser xustificada debidamente. A falta de asistencia, aínda que sexa xustificada, a máis do 15% das horas lectivas programadas, impedirá a expedición da certificación anteriormente referida e dará lugar á baixa no curso coa perda de todos os dereitos.
3. Para coñecemento e constancia no seu expediente, os/as participantes no curso deberán facilitar copia da certificación recibida aos servizos de persoal do centro directivo a que estean adscritos.
Oitava.-Modificacións.
1. A EGAP poderá modificar o desenvolvemento e o contido do curso co fin de adaptalo ás necesidades da Administración, así como ás distintas continxencias que poidan xurdir.
2. No suposto de que o número de instancias recibidas sexa inferior ao 50% das prazas convocadas, a EGAP reserva para si o dereito de suspender a realización do curso de que se trate, utilizando para o efecto os medios de notificación aos interesados/as previstos na normativa vixente.
Santiago de Compostela, 29 de marzo de 2006.
Antonio Izquierdo Escribano
Director da Escola Galega
de Administración Pública
CONSELLERÍA DE PRESIDENCIA, ADMINISTRACIÓNS PÚBLICAS
E XUSTIZA